b'\n_START_ARTICLE_\nJuv\xc3\xa9nal Habyarimana\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nHabyarimana syntyi yl\xc3\xa4luokkaiseen hutuperheeseen. H\xc3\xa4n opiskeli l\xc3\xa4\xc3\xa4ketiedett\xc3\xa4 ennen kuin l\xc3\xa4hti sotilasuralle. H\xc3\xa4n valmistui kadettikoulusta 1961, ylennettiin maavoimien p\xc3\xa4\xc3\xa4llik\xc3\xb6ksei 1963 ja hallitukseen puolustusministeriksi 1965._NEWLINE_5. hein\xc3\xa4kuuta 1973 Ruandan armeija kaappasi vallan ja nimitti maahan sotilashallituksen, jonka johtoon tuolloin maan puolustusministerin\xc3\xa4 toiminut kenraali Juv\xc3\xa9nal Habyarimana nousi. Sotilastuomioistuin tuomitsi Habyarimanan serkun, presidentti Gr\xc3\xa9goire Kayibandan ja seitsem\xc3\xa4n hallituksen ministeri\xc3\xa4 kuolemaan. Habyarimanasta tuli Ruandan uusi presidentti. Vallankaappauksen toisena vuosip\xc3\xa4iv\xc3\xa4n\xc3\xa4 Habyarimana ilmoitti, ett\xc3\xa4 maahan oli perustettu uusi puolue, johon jokaisen ruandalaisen tuli liitty\xc3\xa4: Kansallinen vallankumousliike kehityksen puolesta (MRND). Puolueen tarkoituksena oli "alueellisen ja etnisen vihamielisyyden poistaminen sek\xc3\xa4 maaseudun kehitys".  _NEWLINE_Kahdenkymmenen hallintovuotensa aikana Habyarimana suosi voimakkaasti omaa etnist\xc3\xa4 ryhm\xc3\xa4\xc3\xa4ns\xc3\xa4 hutuja ja erityisesti Ruandan pohjoisosan merkitt\xc3\xa4vi\xc3\xa4 hutujohtajia. H\xc3\xa4nen valtansa takuumiehin\xc3\xa4 olivat Pohjois-Ruandan hutusukujen mahtimiehet, osaksi Habyarimanan vaimon Agathe Kazingan kautta, joka oli yhden merkitt\xc3\xa4vimm\xc3\xa4n suvun j\xc3\xa4sen. T\xc3\xa4t\xc3\xa4 pohjoisruandalaisten mahtimiesten joukkoa kutsuttiin Akazuksi, eli "pieneksi huoneeksi"._NEWLINE_6. huhtikuuta 1994 Habyarimanan Falcon 50 -kone oli laskeutumassa Kigalin lentokent\xc3\xa4lle h\xc3\xa4nen palatessaan Tansaniasta kokouksesta, johon oli osallistunut joukko naapurimaiden p\xc3\xa4\xc3\xa4miehi\xc3\xa4, kun tuntemattomasta paikasta ammuttu ranskalainen MILAN-ohjus osui presidentin koneeseen. Seuranneessa r\xc3\xa4j\xc3\xa4hdyksess\xc3\xa4 kone tuhoutui t\xc3\xa4ydellisesti ja kaikki matkustajat kuolivat, mukaan lukien Burundin hutu-presidentti Cyprien Ntaryamira. Ruandan valtionradio syytti presidentin salamurhasta seuraavana aamuna RPF:\xc3\xa4\xc3\xa4 ja UNAMIR-joukkoja. Akazu ja hutuj\xc3\xa4rjest\xc3\xb6t aloittivat pitk\xc3\xa4\xc3\xa4n suunnitellun j\xc3\xa4rjestelm\xc3\xa4llisen kansanmurhan toteutuksen.'